MOCIÓ
QUE PRESENTEN TOTS ELS GRUPS MUNICIPALS
Atès que la legislació urbanística aposta pel desenvolupament sostenible, definit com la utilització racional del territori i del medi ambient, i que això comporta conjuminar les necessitats de creixement amb la preservació dels recursos naturals i dels valors paisatgístics, arqueològics, històrics i culturals, a fi de garantir la qualitat de vida de les generacions presents i futures.
Atès que l’espai públic, el paisatge, el centre històric, el patrimoni arquitectònic i els referents urbans pertanyen a la memòria col·lectiva. Que tenen una funció social, ambiental i simbòlica. Que hi tenim vincles emocionals i que no els volem perdre.

Atès que un dels objectius principals d’aquest Ajuntament és vetllar pel compliment de la legislació urbanística en aquelles competències que li han estat atribuïdes i que una d’elles és vetllar pel patrimoni arquitectònic del municipi. 

Atès que el Pla especial de protecció i catàleg del patrimoni arquitectònic i ambiental de Tiana es va aprovar definitivament per la Comissió d’urbanisme en data 17 de juliol de 2002 i que, segons el que regula la disposició addicional tercera inclosa en la normativa del Pla Especial, cada 10 anys s’havia de sotmetre al Consell Municipal un informe sobre l’adequació de les declaracions i dels nivells de protecció establerts i la necessitat d’introduir-hi modificacions.

Atesa la importància de tenir actualitzat el Pla especial donat que regula la conservació, millora, restauració, protecció i defensa dels valors artístics, històrics, arqueològics típics i tradicionals del patrimoni arquitectònic de la vila de Tiana i els seus elements urbans i naturals d'interès.

Atès que la reactivació del sector immobiliari comporta un nombre major d’intervencions, tant en el patrimoni arquitectònic com a nivell de desenvolupament de noves promocions abans aturades per motius de la crisi econòmica.

Atès que la transparència és una eina clau per lluitar contra la corrupció urbanística.

Atès que a nivell supramunicipal es comencen a marcar objectius per tenir un avançament del Pla Director Urbanístic per a l’any 2019 i que per això es comencen a obrir espais de participació en els quals l’Ajuntament de Tiana tindrà tant representació política, com tècnica. 
Atès que el Reglament de la Llei d’Urbanisme, decret 305/2006, 18 de juliol, defineix en el seu article 24, que els Ajuntaments poden disposar d'òrgans que assessorin a nivell urbanístic i que serveixin com a espais de debat i seguiment dels processos urbanístics. I que van més enllà dels espais de consulta habituals que tenen els vilatans.

És per això que es proposa al ple l’adopció dels següents ACORDS:

1. Impulsar la creació del Consell Assessor Urbanístic de Tiana, com a òrgan de participació sectorial de caràcter consultiu, d’informació i de participació, creat amb l’objecte de fomentar els drets de participació de la ciutadania en els processos urbanístics de planejament de conformitat amb el que disposa la normativa urbanística. Estarà format per regidors, tècnics municipals, arquitectes del poble, entitats i veïns a títol individual. El consell buscarà l’assessorament puntual d’arquitectes i urbanistes reconeguts.
2. Impulsar la creació d’una comissió de treball, dins l’anterior Consell, que tingui per objectiu la revisió del Pla Especial de protecció i catàleg del patrimoni arquitectònic i ambiental de Tiana, amb l’objectiu, si s’escau, d’introduir modificacions per adequar les declaracions i els nivells de protecció establerts.

3. Donar eines al Consell Assessor Urbanístic de Tiana per tal que ajudi a divulgar el Patrimoni Arquitectònic i Ambiental per enfortir una consciència ciutadana compromesa amb el patrimoni arquitectònic i cultural, amb la sostenibilitat i el poble verd, que incorpori les dimensions de l’ecologisme urbà en un ambient segur.
Tiana, 07 de Novembre de 2017

